정조 8년 · 목
刑曹以京囚殺獄罪人等議啓。敎以。殺獄罪人吳孫興獄事。則腎脇兩處傷痕。若是狼藉。金朴二人招語。又極丁寧。傷處也實因也詞證也。三者之間。無一可疑。持酒賣料。莫掩乞降之跡。被髮徒跣。重犯傷倫之罪。卽此一款。於渠斷案。如法償命。有不容已。孫興身依前訊推。期於取服。殺獄罪人白占卜獄事。則兩人抱持。一人顚仆。則麻翻之勢。撞着腹部。固是必至之事。屍帳傷痕若肋若腎囊。種種堅硬處。非止腹部一庫。買薪而溫其堗。沽酒而攝其飮。眞贜旣露於救護。斷案莫掩於逃避。而乃反抵賴不服。兇頑特甚。占卜身依前訊推。有卜則以弟證兄。少無顧惜。必欲驅其兄於死地而後已。倫綱斁矣。不可以成獄已久。仍以置之。各別嚴刑懲勵。殺獄罪人林枝郁獄事。則參以人情。考之屍帳。行兇情狀。明若觀火。蓋順乭妻瞰枝郁睡未起之際。托以汲水。剝啄門扉。已屬疑似之跡。而隔壁積之包米。果然有見偸之擧。枝郁之詰問厥女。原非異事。況順乭夫妻至發定限備給之說。因仍推托。將至愆期。於是乎枝郁之增憤。勢所固然。而畢竟猛下手勢。竝打渠夫妻。以至順乭之致命。殺順乭者非枝郁而何。不可以看證招之或有差殊。遽議傅生。今於更査之下。打殺奸情益覺。有掩不得處。以此以彼。勘以當律。似不可已。枝郁身依前訊推。期於取服。殺獄罪人李旕福獄事。則才因完結文書判付中。提及八條無疑之端。命得則旣以隨從勘放。此囚之爲正犯。無容更議。旕福身依前訊推。期於取服也。殺獄罪人李福雲獄事。則手勢之至凶。情狀之絶慘。諸囚獄案所罕見者。渠之致死人。爲四寸娚妹之間。而陰懷凶謀。陽示和顔。迨其聯枕之際。手以抗吭。膝以壓胷。竟成殺死之變。此而不卽償命。其可曰國有三尺乎。福雲身更加嚴刑。捧遲晩以聞也。御寶僞造罪人金奉鎭獄事。則渠旣僞造御寶及畿營印信宮房圖書。竝與眞贜一一捕捉。而亦皆承款於捕廳刑曹矣。及其結案取招之時。忽地變辭。至今抵賴之狀。殊極獰頑。奉鎭身更加嚴訊。期於取服也。御寶僞造罪人金龍河獄事。則僞造之獄。前後何限。而豈有如此囚之至兇頑者乎。龍河曾犯僞造之罪。積年推訊。而幸因甲午年疏決時。特蒙大聖人好生之澤。洞開獄門。宥渠一律。渠雖愚無知識。尙有秉彝。則抑何心腸。重犯於五年之內。此等罪人。如律勘斷。毫無持難之端。龍河身依前訊推。期於取服。御寶僞造罪人朴聖樑獄事。則僞造御寶及印信。假作敎旨及名帖。此已罔赦之罪。而且其僞寶僞印。現捉於渠家。渠之手造。丁寧無疑。干連諸人。亦皆作證。似此獄囚。無容更事持疑。聖樑依前訊推。期於取服。御寶僞造罪人吳彦邦獄事。則渠僞造之寶印帖子等眞贜。一一覓捉於渠家。捕廳推問之時。亦不得發明。以至移送本曹。成獄訊推。而渠以死中求生之計。忽地推諉於已死之原州人者。豈非拙計乎。彦邦身依前訊推。御寶僞造罪人鄭昌雲獄事。則僞寶則雖因付丙。不得執贜。僞牌僞帖。旣皆覓捉。竝與渠手造情狀。一一直告捕廳之招。及當本曹推問之時。推諉於已本之李永軍。一變前招。至今抵賴。固知出於死中求生之計。昌雲身依前訊推。期於取服。御寶僞造罪人僧泄訓獄事。則觀於本曹完狀跋辭。渠情狀足以覷悉。而七年之間。寶印僞造之數。旣云四五次。僞帖之出。又至百餘張。及其現發之後。渠不但直招於捕廳。又於本曹推問。不得專事隱諱。所謂渠師僧是在竺善。則置渠同謀之漢。猶且丁寧立證。到此地頭。渠雖欲發明得乎。然又一味遊辭。半呑半吐。究厥情狀。尤極獰頑。泄訓身更加嚴刑。期於取服。殺獄罪人張漢福獄事。則殺死之擧。在於泥醉之後。此看證諸人之所目覩。而渠之自刎。出於自劫。然猶尙今抵賴。究竟無期。加刑取服。斷不可已。觀此亞堂議啓。起疑於屍帳痕損者。不無意見。判堂三堂更加詳閱文案。各具意見稟處。御寶僞造罪人朴★(王+善)獄事。則覓給印跡。使之模刻。雖曰干犯金希天所慫慂云。而手自刻出者卽渠也。渠焉逭正犯之科乎。希天段。模畵之狀。指使之跡。亦旣綻露於朴★(王+善)之招。而特以罪關一律。渠乃極口牢諱。畢竟以隨從決勘。一獄兩犯。雖違獄體。同罪異勘。亦涉斑駁。卿等出意見。更加論理稟處。殺獄罪人李光點獄事。則渠自結招。一一承款。及當結案時。忽地變辭。如是者屢矣。此囚無異已結案之人。不可以詞證之不備。輕議貸死。而觀此參議議啓。起疑於無疑之處。求生於必死之囚。其所條列敷陳之者。參情究理。的是確論。而大抵蓄憤齎怨之心。世興甚於光點。觀於賣家毀家之事。可知其必欲一番逞毒。適當光點之過渠門前。輩乃張奉突入。重言打我打我。然猶光點不肯直前毆踼。反恐傷損網巾。議啓中當日之盛怒。專在世興。而光點則顯有不得已應接。厭苦避走之形云云者。亦可謂所見不謀而同。由前由後。光點決知非凶頑之人。渠之再次承款。亦必由於虛㥘不勝杖之致。此等罪囚。付之惟輕。似不至太失刑。光點身減死定配。殺獄罪人朴世根獄事。則此獄須卞自剌與被剌。然後可決準律也。世根之於致死人景雲。卽親知之人。而世根則無宿憾。景雲則有隱憂。槪景雲以般漢。臭載般卜之後。京司班戶同時竝督。則一死卽易。辦出至難。泥醉不省之際。路逢世根。忽聞厭聞之說。且憤且㥘。無處歸尤。言詰而轉成鬪鬨。竟不覺其拔刃而剌股。世根招中。渠剌景雲。則渠當替納逋穀云云。足爲不速之明證。不可以死囚求生之說。歸諸無理之科。然則無宿憾者剌人可乎。有隱憂者自剌可乎。況景雲之腰帶。渠四寸已同。忙急解去於未檢之前。而景雲佩刀與否。終沒下落。至於世根不佩之刀狀。行檢官吏。亦皆目覩。設令世根刺殺景雲。元無一人看證。而屍親雖欲急於援引。亦不敢明言其行兇之跡。被剌自剌之別。卽此可卞。如是而因仍栲訊。大乖明獄之體。世根身以鬪鬨罪。加刑一次放送。殺獄罪人鄭錫祿獄事。則行兇器仗。只是一把扇。看證諸囚。無非隻邊人。而時則盛熟。被人毆打。加之以不勝盃酒。屢索獎水。則謂之中暍可也。謂之因醉可也。雖以峻文之廷尉。此獄則必當持平允之論。而向因動駕。見其子擊錚之狀。髧髮尺童。遮路呼籲。足令人感動。及見原案。灼有傅生之端。錫祿身減死定配。紅牌僞造罪人朴昌郁獄事。則渠旣潛賣紅牌。則豈無僞造御寶之事。僞寶一款。今無推覈之緊證。似此獄囚。傅生固好。昌郁事。以潛賣紅牌律論。卽爲決放。又以京畿殺獄罪人等議啓。敎以。坡州牧殺獄罪人金振夏獄事。則前後殺越之變何恨。而未有若此獄之至憯至毒。而火灸烙刑。卽已除之禁。婢屬私妬。非雪恥之事。則縱送含憾之猂奴。驅致無辜之良女。樑上高懸。已判必殺之心。庭中爛焫。又絶不忍之事。慫慂干連之人。推諉逋逃之奴。末乃以不聞不知爲言。家內殺變。旣如是慘毒。則藉曰在內。渠安敢不知。況旀金貴秋招內。兩班之或立或坐者。盡出振夏乘憤咆哮之狀。卽此一款。於渠斷案。國無三尺之律則已。不然則不施於振夏而何。成獄償命。元無關於好老味之就捕與否。振夏身依前同推。期於取服。好老味之多年發捕。尙未査得者。萬萬駭然。時牧使出自邇列。凡於朝令。尤宜恪勤奉行。無或有遲緩之習。此獄之如是玩愒。極涉未妥。使之刻期跟捕。以爲一體取招後狀聞之地。仁川府殺獄罪人成三特獄事。則因他人廚之事。殺渠近洞之人。手勢之慘毒。屍帳之傷損。殆無復餘地。酒店張廬。要爲迎客之資。則福乭吸煙。有何抵死之罪。公然拳踼交加。遽爾臍脇俱傷。以至第四日致命。渠雖欲百端粧說。烏可免償命之律。而正犯上典是在朴義揆。顧藉豪奴。毆打孱民。結縛之不足。至於箠撻。遠夫成獄之日。乃敢空家而逃。雖異造謀。難免原謀。而旣受六次嚴刑。又被千里遠配。姑且無論。而三特之指告義揆。顯有推諉底意。實是風化所關。卽此一事。可謂罪上添罪。三特身姑令依前同推。金浦郡殺獄罪人李同伊獄事。則無論士夫或衆庶。私行若有騶從。則必以炬役馱價。責出店舍。鞭扑狼籍。甚至於奪笠前驅。解髮後繫。往往有殺越之變。聞是外邑痼弊。觀此同伊獄案。藉勢作拏。踼胷捶背。使鄕曲殘民。無罪就死。可以反隅。如律償命。無容可議。況旀干連劉三奉旣已決放之後。同伊之爲正犯。尤無起疑之端。同伊身姑令依前同推。嚴飭沿路守令。行人侵困站民之弊。各別隨現重繩之意。措辭行會本道伯處。安城郡殺獄罪人奴介男獄事。則大抵貧民納還艱楚入狀。朝家常所矜惻。妻舂米夫織石。甁罌傾儲。粒粒辛苦。間或有秉穗之所出。不能當庸租之所入。則賣耕㹀鬻炊鼎。或賃或貸。惟恐未及趁期。官人嗔已。及到官庭也。管庫駔儈之輩。從中俯仰。殆無限節。勒捧斗剩而猶以爲零縮。吝給尺文。而亦有所徵。轉至毆打而不止。越視愈甚。奏求無已。雖欲入官府呼訴。又從以阻搪之。唉彼貧民。亦何辜也。今此介男獄事。卽是反隅處。假使尹明俊還穀。雖不盈包。於渠何尤。而忽恕不當怒之事。敢打不當打之漢。將此斛面。擲彼腰背乃至殺死之境。而實因旣如是狼藉。證援又如彼明的。足踼之說。渠亦自服。則渠焉逭償命之律。在朝家恤小民之政。亦不宜別生意見。有所扶抑。介男身姑令依前同推。許多官隸赴役者何限。而首奴東春之必以此漢塡役。使之逃躱者。果何委折。究厥情狀。亦不可無懲。自本道從重決罪。龍仁縣殺獄罪人鄭益漢獄事。則腦後傷痕。旣甚狼藉。看證諸招。亦極分明。雪云家之木椎猛打。廣州校之紅索縛置。果爲此獄之斷案。脇下痕損之柔軟。不足訝也。田哥蹲坐隨坐之說。亦不足憑信。叔侄同惡。必殺乃已。而乃敢指東拖西。推諉粧撰者。尤極獰頑。益漢身姑令依前同推。廣州府殺獄罪人李奉男獄事。則渠以班家山直。怙勢行惡。無所不至。毆彼樵采之童。至於殺死之境。而腮打之說。正犯旣直招。足踼之狀。干連亦未牢諱。朝家特軫審讞之義。更加反復參考。仍令曾經廣尹。使之出義見獻議。其議大體無甚異同。而朝家每於强弱之間。必示扶抑之意者。政在此等罪囚。然刑官意見。以傷痕之本根所剌爲十五庫。皮脫爲九庫。無乃墜崖時。無觸傷之痕乎爲言。此或爲一分起疑之端。奉男身姑令依前同推爲有矣。主推是在該府尹具意見報來。仍令該道伯論理狀聞事分付。同府殺獄罪人朴二石獄事。則與丁石一時竝力。轉成殺死之擧。而屍親以二石首犯樣納招。渠亦一一承款。仍行考覆。而且考屍帳。傷痕緊證。在於腎囊。而渠所行兇。卽是足踼一事。則實因之斷以被蹴。正犯之定以二石。烏可已乎。外此諸般傷痕。雖諉於丁石之杖打。而胷膛脊背痕損。俱不堅硬。則思良之被蹴卽斃。可以推知。死者臨死之際。又以面縛者先打。丁寧爲說。則造謀加功之別。於斯立判。反覆參究。實無起疑傅生之端。而丁石二石同時踼打。未詳其孰緊孰歇。而丁石則旣配旋死。二石則尙今訊推。得無歸於一人致死。二人竝命之科乎。二石身姑爲停刑。令該道分付該府尹。具意見牒報。論理狀聞。通津府殺獄罪人張志興獄事。則被死人崔貴萬之於志興。構怨亦已久矣。彼志興跡雖單弱。名則班族。而旣聞黑夜踰墻之說。又憤白晝登山之辱。必欲百般謀害。每思一番逞憾。★(日+空)子裏未嘗忘崔貴萬三字。而以渠殘劣之勢。實無抵敵之望。則邀到貧寒宗班。威喝鄕民。粧出串昌諸人。假稱宮差。藉勢而脅迫出門。設謀而諉引至路。則渠乃極力挽執。恣意毆打。此固必至之勢。第此文案。疑端不一。檢驗事體。何等至重。而初檢以自縊樣懸錄。覆檢四檢。以被踼樣懸錄。三檢以勒縊樣懸錄。而屍親招中。或云結縛亂打。或云毆迫氣塞。或云熟麻結項。中道殞命。則熟麻爲行兇之器。結項爲致死之本。而初不分明納供。末又漫漶說去者。有甚委折。訊推殆近數紀。狀牒不啻累牘。則其在愼獄之義。有不可遽然決折。志興身。更令該道各別嚴訊詳査啓聞。長湍府殺獄罪人高之方獄事。則曾因本道錄啓。拈出八條疑端。有此正犯換定之擧。自上判決之後。邑査道狀。從而曰是。畢竟龍孫則刑房。之方則仍推。首從已分。牢不可破。而朝家之意。則疑晦多端。未嘗自信。業欲一番徐究而未果。今閱文案。果不無一二更商者也。此獄正犯。不出之方龍孫兩漢。之方主人也。龍孫從人也。謀事之誤。至有移怒之擧。則之方憤恨。固當倍於龍孫。而隣鬪拔劍。自是常習。賊反荷杖。亦有古諺。況稱纔加誨責。輒乃盛氣。則半夜虛行。固有歸咎之心。片言起鬧。豈無相鬨之理。不可以主客之別。專歸之於之方。龍孫緊踼。元世蹲坐云者。始出於之方切姻之招。故雖不準信。乃龍孫前後招中。踼打一款。終不敢顯言發明。則之方之不手犯。足可推知。元世落留。便同負去之僧。則之方之旣來旋往。固無足怪。而及其曰死之後。同行諸人。蒼黃驚訝。宜當一齊往見。而占乭太位等之先送龍孫者。又何故。此必是元世之死。由於龍孫之緊踼。故首送起鬧之入。使渠自當之致。龍孫之最初受疑。於此可見。又若以之方之中路逃躱。多年藏蹤。添渠斷案。則又有一言可卞者。之方之逃。猶可謂以自知其罪。先機逃避。而奉伊之携手同歸。亦將以此而擬議正犯耶。龍孫若是正犯。決無傳訃之理云者。果不無是理。而前後殺獄。正犯之躬往傳訃。欲掩其跡者。亦復何限乎。殺獄之變。有非尋常凶音。三人守屍。一夜苦待。則理當汲汲通傳。次問之方之來否。徐待其妻之飯䬣。瞞言渠夫之氣窒者。又何其雍容之至此。村民持杖。醉事不覺之說。顯有推諉之跡。而對質之招。亦不分明。則徒見窘遁之態。而益著疑眩之端。且占乭太位在之方。雖是同姓。或異姓之親。而龍孫同囚。之方在逃。則岸獄之顔情旣熟。鎭捕之頭面無期。除非道義之交骨肉之親。則何不一辭諉之於之方。而前後九年。挺身以龍孫一人立證乎。及見獄成案具。出場無日。乃以出萬死之計。議發成一團之說。此是必至之理。大抵蹴踼者龍孫也。勒縊者之方也。當初事端。雖是造謀之人。末稍殺死。非渠獨知之事。而爲之方者。來率作伴數人。相議運屍。則以此堅硬之傷痕。龍孫之爲正犯。孰有異議乎。旣犯同情之律。又著故犯之跡。而自初恐㥘。獨自彌縫。及當就捕之後。言言粧撰。節節隱諱。竝與落留一節而直諉於龍孫。渠之斷案。渠所自判。三尺之律。有何容措。而求生必死。意出愼獄。捨舊從新。貴在平心。以情以跡。若不十分明的。而徒執一二疑端。强定曰某爲首某爲從。致有橫罹冤枉之歎。則朝家之意。寧忍爲是。今此數項起疑之端。非曰昔日言非而今日言是也。鄭重難愼。訝惑滋甚。又不得不論理判下也。道伯莅任屬耳。此獄顚末。尙未聞意見之如何。分付該道。別定剛明官。敷演此外違端。應問各人處。反覆窮詰。仍具意見狀聞。而若因難於爲說。又未免鶻突。則是豈宣揚德意之道哉。之方之其生其死。當惟道啓是從。決不以重獄屢反。有所持疑。此意竝以一體分付。同府殺獄罪人柳漢丘獄事。則無論諧謔或爭食。均之爲因事起鬧。起鬧之不足。轉成殺越之變。而原文案錄啓。太甚草略。以此無以領略梗槪。參互情實而。就此該曹該道之議啓。想得言外之旨。此獄有難遽置生科。致死是在於仁老味之被打也。其妻其子皆云。在傍參見云爾。則若妻若子者。目覩蹴踼之狀。尙不能挽救。致使於仁老味酷被手勢者。豈非理外之事者乎。未知當初成獄時。別般懲治。到今年久之後。雖不一一推勘。揆以訟理。疏漏則極矣。且以詞證言之。只是金召史一人。而厥女之供。只言屍親之來索柳哥而已。蹴踼之狀。元不槪錄。此亦疑晦之一端。此委折。更令道伯詳覈狀聞。漢丘身姑令依前同推。仁川府殺獄罪人沈師伯獄事。則纔於高之方獄案。以不能自信之意。更有論理判下。此獄則朝家之前後斷斷必欲償命者。豈因檢官之容護。勒成重案乎。不如是。無以雪死者之寃。而班族殺獄之變。將無施法之日也。藉如渠言。已賢之死。只由於日萬成龍之所爲。而只坐家長之文。又非渠合施之律乎。以此以彼。三尺至嚴。理難容屈。而兩漢旣已就捕。亞堂又欲更査。依此施行之意分付。安城郡殺獄罪人金竹億獄事。則實因懸錄。極其明的。償命之律。無容更議。第事在昏夜。而手勢之緊歇。莫得以知之。案無明證。而目擊之援引。亦無其人矣。竹億卽獨脚之人。軍必是七十之年。則竹億之打。或不猛毒。軍必之祟。或在邂逅。似或爲一分可疑之端乎。且四化軍必之婦也。不過上堗扶臥。莫丹軍必之女也。還他隔壁牢睡。若使其父與夫。慘被毆打。命在數日。則爲其妻兒者固當蒼黃奔救。擧火而察其痕。出門而問其疾。乃反尋常看過。不無雍容暇豫底意思。緣何委折而然。年前一道伯之起疑。亦或由於似此疑端。時伯卽故重臣子也。於此獄。必當十分聚精致究。其想軍必那時光景。不勝酒力。蹣跚下來是如可。忽遇過去之女。乃有戲謔之言。而老夫思婦。出而搪着。則互相顚仆。轉至一場鬪了。勢所必至。豈謂相詰之際。必有故殺之意乎。然而遽然置辟。殊違原恕之意。率爾酌放。亦非審愼之政。竹億身姑爲停刑。令道伯詳覈以聞。楊州牧殺獄罪人李貴福獄事。則曾於道狀曺啓。雖有起疑之論。而措辭判下。使之加刑得情。槪以實因脈錄。都不襯合。雖無外面昭著之形。或有內傷必死之端故耳。近因審理。更加參閱。則許多疑端。依舊自在。而向所云內傷。亦無明證。大抵殺獄實因。專以色澤紫黯等的確傷痕爲主。而亦必歸重於堅硬。此獄則所謂腹脇胸膛之最受傷處。或曰顯有。或曰似有。或曰暫浮。初覆三檢。以顯似暫此三字。勒作一條斷案。總而言之。元無堅硬二字。況貴福之當初惹鬧。專由於梃豪之調戲其妻。而乘着憤火。不計漆夜。蹴破窓扉。直逞氣勢。渠以方壯之健夫。猛打癃老之睡漢。而致命則施至十三日之久。觀乎無冤錄脇助胷膛必死處。不得過十日之文。尤豈不大相矛盾乎。且其詞證之爲參左者。都是挻豪子若孫。而初無一箇公共之證。實因也詞證也。若是其眩晦。豈可以伊夜事端之起於貴福。遽置償命之科乎。貴福身加刑一次後。減死定配。同牧殺獄罪人。金守贊占乭等獄事。則大抵朴召史挾妖巫孤媚之術。招淫女鶉奔之行。昨日說守贊之妻。今日誘占乭之婦。作爲紹介長弟逋逃。則爲守贊占乭者之心。豈不欲一拳打破。少洩其憤乎。死者槪自取。生者固不幸耳。第其一案兩犯。再檢三推。渠處猶父猶子之間。互諉曰首曰從之際。守贊則謂占乭先縛。占乭則謂守贊先犯。獄情姑且舍是。人理果安在哉。然而占乭之手杖擊腰。渠旣無辭自服。人亦有目皆覩。考諸屍帳傷痕。亦皆沕合。則道狀曺啓之以占乭爲正犯。無容更議。占乭當坐償命之律。守贊自歸減等之科。而占乭徑斃。雖屬失刑。守贊替繫。實涉無義。守贊身令該道酌決。諸道賑事未了。且與正犯之減死有間。定配收贖。朔寧郡殺獄罪人金於仁老味獄事。則胷膛傷處。明是蹴踏之痕。松間縊死。自歸誣罔之科。而躬往通訃。計出彌縫。密嗾倡說。罪添疑亂。及其魯世文之招出。而前後情狀。綻露無餘。三尺之律。烏可倖逭。第以此傷痕。以此病狀。往來十里之遠。施到五日之後。飮醪喫泡。旣醉且飽。此或爲致命之一端。而道啓傅生。卽議起疑。旣有所據。此等獄案。合施從輕之律。於仁老味身減死定配。果川縣殺獄罪人林者斤京獄事。則殺獄決折。專在於實因與詞證。而此獄則實因沒模捉。詞證不分明。三度行檢。各執已見。而或曰破額。或曰蹴脇。元無別白證據。二月非變動之時。而兩脇傷痕之或有或無者。已不成獄案。所謂看證。除非隻則只是黃金兩漢。而又以俱無目覩爲言。大抵無論額破與脇傷。元女致死。在於相鬪之五日。則者斤京之爲此獄正犯。無容更議。飮酒服毒炊飯自打等。許多圖生之言。本不足憑信。實因旣如是不明。詞證又如是不備。而直驅之於償命之科者。恐非審克之義。亞堂所云無冤錄傷風灌注。將養不較文。亦與此獄綿灸觸風之跡。足爲旁照之端。者斤京身加刑一次。放送。楊根縣殺獄罪人朴塊里金獄事。則塊里金之於加隱同。戚近異姓。情密同伴。而偶因觸膝之事。遽至傷腹之境。金興錄崔召史。卽是加隱之妻若侄。而乃反一辭稱冤。初不發告。加隱同亦以雖至不幸。須勿發狀之意。托與其妻。埋葬數旬之後。自官廉探。始有此行檢之擧。而行檢旣踰數旬。則必多發變之症。屍帳中捨却囊部之痕損。攅挪脊間之微硬。徑執實因。斷之曰被打者。有甚別般意見。道狀曺啓之一不以此起疑。能無疏漏之歎乎。況燔所往來。左於致命之前日。則被打之初不緊重。槪可推知。且朴寬伊等諸般看證。皆言其素患疝症。長時叫痛。屍親招亦以爲。額角外無他傷處。則獄體之歸重於膝觸者。亦豈逕庭處乎。年前更査之命。曁因多少疑端。而伊後査啓。未免循襲。到今屍親物故之後。憑問無所。由前由後。此獄決知爲不宜成獄。塊里金加刑放送。陽智縣殺獄罪人李龍才獄事。則大體與果川者斤京獄事。略相彷彿。而情理較有輕焉。一言而蔽之。曰非故殺也。且觀其屍帳。所謂痕損。只是顖門上一庫。長不過數分。渠無用意緊打。足以推知。屍親招中。柍子毆打云。卽道路之浪傳。而末梢自歸落空。正犯招中。飮毒自斃云云。卽死中之生計。而檢案亦無緊見。參互諸招。反覆推究。則分明是驅拏叱喝之際。其矣所把之烟竹。自不免便擧撞着。而厥女觴傷出血。亦能自力往來於官門。卽此一節。尤可驗血孔之引風。又若醉飽中暍之慮。道伯說甚得之。況龍才之於厥女。有雇主之分焉。故殺之罪。旣獲快雪。則亦必減律酌決。龍才放送。刑曹開城府殺獄罪人等議啓判付。開城府殺獄罪人崔泰麟獄事。則詢于曾經守臣。其言亦以爲情無可恕。法在必死。設有些少疑端。此守臣旣當按査。備知事狀。今雖欲更査。其詳無以加此。泰麟姑令依前同推。殺獄罪人福德獄事。則殺獄之疑晦者何限。而有屍帳實因焉。猶可細心推究。而無形跡沒把捉者。未有如此獄之甚。名曰咀呪之獄。而所謂咀呪者。直是䵝昧之捏合之耳。始因婦女之猜嫌。兼以巫卜之誑惑。積小成大。指疑爲眞。一經繡衣之啓。而遂成斷案矣。朝家於庶獄。未嘗或忽焉。丙申年該留守之査啓也。不非欲卽地決折。而經年重獄。有難容易勘處。姑令究覈。荏苒迄玆。福德之斷以死囚者。其目有三焉。一則饅頭寘毒也。一則拜竈祝願也。一則八處埋凶也。若謂之寘毒。則韓命柱招中。癸巳歲初。其孫福彬之往見福德也。福德背不受拜云。拜且不受。則宜無饋饅頭之理。雖或饋之。福彬宜無受喫之理。正月服毒之人。決無八月始死之理。而腸出之說。元男旣稱不見。則此一節。已爲落空。若謂之拜竈。則比係極陰秘至姦慝之事。福德雖甚愚昏夜膜拜暗地祈禱。則容或可也。而乃於金女所聞見之處。攢手發口云者。萬不近理。激憤錦與錢之致疑。至祝偸竊人之卽死者。婢妾之賤。無怪有此等擧條。此一節。又涉構捏。若謂之埋凶。則步甁射箭之說。已極虛謊妖誕。而況此主張者林女也。指導者林女也。金大黃老郞德之嗾囑。呂串致金奉伊之敎誘者。皆是林女所爲。而衆口同然。一變前招。此一節。尤屬虛妄。凡此三條。皆不近似。而雖以埋凶一條言之。喪威震剝之餘。一朝掘出穢物。則其母其妻之心。深幸罪人斯得。先經命柱之眼。顯殊福德之罪。然後深藏篋笥。以作眞贓者。事理卽然。而今乃曰留之無用。卽投浦口云。以此陷人。人孰信之。大抵命柱者。以財則饒富也。以年則衰髦也。辛卯鱞居之後。福德爲同室。命柱則日益老昏。福德則況多子女。嫡庶之間。易生釁隙。爲命柱子婦曁孫婦者。或慮家政之漸侵。又恐財貨之見奪。未嘗一日忘福德。而數年之間。三喪荐疊。新悲舊憾。積不能堪。思所以動命柱。而去福德者。尤無所不用其極。惟此咀呪之變。卽命柱數十年前所親經而驚心者。而其事最難明。其言最易入。故假托疑似之跡。潛售恐動之計。曰置毒。曰拜竈。曰埋凶。而五十年率畜之命柱。亦且惑其說而發之官庭。驟見則端緖錯出。徐考則脈絡相連。究其設心用意。吁。亦巧且㦧矣。八十垂死之女。至今滯囚。備經刑訊。究竟無期。所可怪者。御史按覈時。福德之三子一女。若兄若壻之嚴刑取招者。非惟失之已甚。抑且法典之所不許也。所可惻者。福德子女。尙在覆下。不齒人類。此亦王政之所不忍也。方當審理之日。宜施曠蕩之典。福德特爲放送。干連人所犯。雖有輕重淺深之不同。而旣已反案之後。不可以事在年久而置之不問。金召史金大黃老卽德金奉伊呂串致鄭之成金命濤金興哲等。則已故者外。竝嚴刑一次。懲勵放送之意。分付本府留守處。又以江華府殺獄罪人金就廷獄事議啓。敎以。江華府殺獄罪人金就廷獄事段。採桑小事也。殺人大變也。因小事釀大變。擲鏵爲眞贓。逃海爲斷案。則償命之外。不容更議。三家村庄。無一人立證。而乃問不當問之親屬。執以爲據者。安有如許獄體。且況門庭之內。粧出許多參證的人。一招二招。必欲驅諸死地。有甚委折而然。卽此一款。不能無疑。就廷身乙。該留守出意見論理登聞事分付。而參議議啓中尾陳數段語。足備執藝之藏要。欲爲折獄之左契。以此一體知悉。又以慶尙道等邑殺獄人等議啓。敎以。尙州牧殺獄罪人韓月尙獄事。則被告者。被死者。俱以獵雉之漢。而初無悍摯之意。而忽因燔間之行乞。竟至道上之剽殺。屍帳傷痕。極其狼藉。仰面三十一處。合面二十六處。或靑或黑或浮或堅硬。遍身殆無完膚。是皆要害卽死之界。則渠雖欲百端抵賴。烏可得乎。月尙身乙。姑令依前同推。尙州牧宋小男獄事。則檢驗與考覆。渠旣無辭自服。而及夫營庭按問之時。反生荷杖之計者。本罪外。尤極凶獰。此而不施典刑。無以慰幽冤。無以戢奸究。嚴刑取服。似合生道殺人之義。小男身。依前同推。期於取服。又以尙州牧殺獄罪人金兊寶獄案議啓。敎以。壯木打膝之說。渠旣輸款。從兄之言。婢夫之供。亦不敢隱諱。則成獄償命。無容更議。有不可以其子屢籲。曲加原恕。而第卜才招語。不無疑晦之跡。蓋殺獄重事也。不欲立證。固是常情。而卜才則初招再招。皆稱四隣無一參見。而渠獨詳見。必欲挺身證而後已。若非公共之憤。則必是符同之計也。且日金爭鬨之言。旣發於正犯之招。丁民如打之說。明出死者之口。則一番詳覆。在所不已。令道伯詳査狀聞後稟處。大邱府印信僞造罪人崔尙崙獄事。則朝家於京囚金重潝獄案。已有處分。此囚宜無異同。況其換頭易面。千罪萬犯。殆有浮於重潝。抵辟之外。似無容議於其間。尙崙身。依前同推。大邱府殺獄罪人徐膺福獄事。則兄弟爭死。固難責之於渠輩。而兄諉其弟。弟諉其兄。疑亂事情。斁敗倫彝。卽此事浮於殺越。首從輕重。不足區別。而執定正犯。次及他罪。獄體則然。大抵首先惹鬧者誰也。足蹴曳荷者誰也。追到崔家。矢死不去者又誰也。衆供明白。已成鐵案。多般粧撰。都歸烏有。則縱子呼冤。誣弟圖生。是亦人理之所可忍耶。似此罪囚。不可尋常例推。膺福身。依前同推。期於輪款之意。分付。大邱府殺獄罪人朴守永獄事。則京外錄啓文案。凡爲百數十餘度。而近因審閱事。無不仔細看過。所謂屍帳實因。非毆則踼。非踼則剌。而獨於此獄。以口咬顯錄矣。肐肘齒咬處。雖曰一庫。圍圓長廣。如是闊大。始自臂膊。至于手背。肉色紫黃。痕損堅硬。似此實因。前所罕見。而正犯之向死者。足踼口咬之狀。看證諸招。亦言其目擊耳聞。守永之推諉於渠之四寸者。又可謂罪上添罪。惟輕之論。不可遽議。然一番口咬。因仍肆毒。則或可謂之異於手毆。或刃剌之用意故犯也。守永身。姑令依前同推。令道伯更加參閱文案。如有別般原恕之端。出意見論理狀聞事。分付。慶州府殺獄罪人金巖外獄事。則決非馬蹴。明是人毆。正犯金巖外。卽鎭營健卒也。致死牙同金。是販鹽疲氓也。原初起鬧。始於牙同金所持馬匹之樘觸巖外所騎馬事也。巖外因此發怒。轉相爭閧。甚至以手曳之。以石打之。額角項頸及腮頰脊背等。許多處傷損。極甚夥然。而且其長廣分寸。亦皆闊大。而參以看證之報。行凶之跡。明若觀火也。藉如渠言明是馬蹄所踼。此亦有大不然者。牙同金屍帳。痕損遍身。殆無片隙完膚。檢官所謂載卜載人之馬蹄所踼。豈及於額角耳根之後云者。亦可謂戲破眞境。斷此獄者。當觀彼强此弱及馬踼人毆之別也。將此文案。反覆參究之。則致死根因。非馬伊人。兩漢手勢。彼强此弱。此獄正犯。非巖外而何。正犯招中。與路上過去人。有何嫌怨云云。若有所犯。豈非逃避云云。雖出粧撰之計。或可爲一分參恕之端。此則道伯。推官在焉。如有起疑之端。來頭自可論理登聞。巖外身。姑令依前同推。醴泉郡殺獄罪人丁若弼獄事。則朝家於此獄事。求生必死。業已屢矣。槪其獄情。關係人倫。參閱經歲。迄無處分也。行査本道。曰正犯。問於秋曹。曰正犯。遍詢于時原任大臣。而亦惟曰正犯。以至於按問之前伯。牢守初見。傅生之該堂。稍變前說。方今獄體便同國人皆曰可殺。可謂末如之何矣。本事顚末。俱載文案及獻議。不必更煩臚列。從衆議之外。無他道。若弼之執定正犯事。及丁載大奴仁得等。以隨從刑放事。竝依施行。永川郡殺獄罪人金海龍獄事。則鎭營校卒之假托詗捕。貽弊場市之間。致使無辜平民。橫罹賊名。朝家常所稔聞。而觀於此獄。蓋驗所聞之不爽矣。海龍之手執平民。目以强盜。徒執疑似之跡。輕施縛拏之擧者。究厥情狀。萬萬痛惡。況傷痕旣在要害。證援亦甚分明。成獄償命。無容更議。海龍身。依前同推。期於取服。咸安郡殺獄罪人僧以摠獄事。則始詰入斧之行。竟售剚刃之擧。渠雖以佩刀自拔。偶然觸傷。欲爲發明之端。而若非人故刺之。則其穴安得過寸深。而又豈在左方。以摠姑令依前同推。興海郡殺獄罪人崔順才獄事。則以渠旣恣意打殺。仍又暗地隱瘞。眞贓已露隔籬。新案莫揜於搬舍。此而不施三尺之律。其可曰國有法乎。順才身。依前同推。期於輸款。靈山縣殺獄罪人河允才獄事。則結縛一款。渠旣自服。而特以實因。以被踼懸錄之故。獨諱此踼打之事。暫時縛置。雖或諉於挽鬪。達夜不解。烏可逭於償命。結縛足蹴之說。旣發於看證之招。則世男之被踼致死。毫無可疑。而藉如其言。只縛而不踼。腎囊項皮。俱有皮脫紫硬之傷痕。則有此被縛之痕。足爲致命之端。眞是挺與刃之無異也。反覆參究。實無可以起疑者。允才身。姑令依前同推。山淸縣殺獄罪人申重澄獄事。則亂打負薪之兒。竟馴結果之變。造意之擰猂。下手之慘毒。孰甚於是。大抵鄕曲武斷之類。怙强侮弱。不少顧忌。咨意殺越者。比比有之。朝家於似此文案。未嘗緩獄者此也。生道殺人之語。政爲此獄準備。重澄身。如式同推之外。似無更議。尙州牧殺獄罪人金兊寶獄事。則壯木打膝之說。渠旣輸款。從兄之言。婢夫之供。亦不敢隱諱。則成獄償命。無容更議。有不可以其子屢籲。曲加原恕。而第卜才招語。不無疑晦之跡。蓋殺獄重事也。不欲立證。固是常情。卜才則初招再招。皆稱四鄰。無一參見。而渠獨詳見。必欲挺身立證而後已。若非公共之憤。則必是符同之計。且日金爭閧之說。旣發於正犯之招。丁民如打之說。明出死者之口。則一番詳覈。在所不已。令道伯詳査狀聞後稟處。金海府印信僞造罪人裵龍敦獄事。則營吏圖差。不過關面之印墨。倉民付還。直是瓢背之點朱。而文書則燒火。刻片則擣碎。字劃不可考矣。篆跡又難卞矣。似此罪囚。付諸曠蕩。實合肆赦之義。加刑一次定配。河陽縣殺獄罪人尹奉儀獄事。則實因不但謂之不端的。詞證不但謂之不分明。蓋其眩惑之端。不一而足。甚至屍親諸人。符同私和。成獄已過十年。究竟渺無其期。如許疑獄。實所罕見。以言乎痕損。則胷膛則或云堅硬。或云漸硬。腎囊則或云如碗。或云如瓢。外此諸般傷處。初覆檢狀。各有相左。以言乎參左。則契中射伴。皆稱不見。發告面任。亦曰不知。所謂金道謙尹聖進李江雙等此數人。最緊於此獄。而與之齊聲粧撰。顯有甚麼隱情。則到今獄老生奸之後。雖欲嚴訊究詰。難保其必得情實。況致死人之若妻若子。及其歲久之後。亦說其平日宿証。揆以天理人情。寧有爲爲讎人立幟之理哉。且以事理推之。腎囊浮大如碗瓢。莖根色澤之靑黑。決知非被打之痕損。況顋門血紅。牙齒脫落等證據。開檢時。亦不得審驗云爾。則此可曰獄具而證成乎。反覆參究。傅生之外。更無恰好道理。奉儀決放事分付。以全羅道等邑殺獄罪人等議啓。敎以。羅州牧殺獄罪人白昌福獄事。則傷處雖曰一庫。係是顋門下頭腦。卽要害必死之處也。以棒緊打。尙可致命。況以如拳大石塊。極力搪下。致有卽地致斃之擧。渠以死中求生之計。雖欲推諉於救解之南彦得。彦得自明之說。不但節節有條理。觀於取糖塞穴口。可知愍惻之良心。而此時昌福之手。尙有行兇之石。則可知昌福之猶未洩憤。藉曰彦得昌福同心下石。以致被縛。批頰解閧。旣有場市人之明證。昌福雖欲諉之於彦得得乎。又若昌福供中。替當養獄之說。元非取信之語。而平涼子從後提見云云。亦不過屍親無稽之證。本曹之以此起疑。未見其爲妥當。此等罪人。姑令同推。儘合重獄體之義。羅州牧殺獄罪人高億石獄事。則尺餘之痕。實因畢露。寸內之親。證據亦執。以至候鷄握來之擧。可在占鶴留接之後。則渠雖游辭抵賴。烏得免償命之律乎。反覆文案。實有疑晦之端。參閱招供。多有粧撰之處。億石身。姑令依前同推。綾州牧殺獄罪人林聖遠獄事。則妻毋非批頰人。祠屋非藏屍之處。而甘心冒犯。自歸傷倫蔑義之科。殺妻之外。卽此一款。固難容貸。此獄肯綮。專在於自縊與被打。而額頂無結索之痕。堂架有堆塵之跡。呼笑之聲。至達於四隣。則李女殺死之變。非聖遠而何哉。及其變出之後。敢生掩諱之計。忙邀隔隣之戚叔。粧出許多脈絡。田間之呼傳。房中之舁置。節節巧慝。不覺其欲巧而反拙。勿論自縊與被打。此獄成案。元不可以金希益之前後變辭。有所疑亂。聖遠依前同推。期於取服。而希益則符同五寸之頑族。眩惑三尺之重案者。原其設心。眞是將無同也。嚴刑取服。在所不已。一獄兩囚。出場無期。加刑一次。仍令放送之意。竝以分付。順天府殺獄罪人趙戒中獄事。則歲月九更。首從四變。屬之疑獄。未爲不可。而非但末稍行査。便成公案。家人共犯。當坐尊長而已。一人起鬧。三人致命。遽難從輕云者。曺議得當。戒中身。姑令依前同推。全州府殺獄罪人金艮乙長獄事。則艮乙長之於韓女。渠則伯兄。而婆乃季嫂耳。假令渠不幸而遭其詬辱。而旣係家內手下之人。則先之以戒諭。申之以誨責。事理當然。今乃因一微事。激成鬧端。以至乘憤毒打。不日致死之境者。大關倫彝。尤極憤惋。此而不寘于辟。其何以戢頹俗而勵風敎乎。艮乙長身。依前嚴訊。靈巖郡殺獄罪人姜天德獄事。則此一鬧之階。而囊裏宿構。姑忍薄愬之擧。則天德胸中。何嘗忘一介豆隱老味也。積費平昔之揣摩。巧値場市之逢着。而酒湧上來。又添十分氣力。其毒手兇鋒之卽地殺越。誠必到之勢耳。不待實因之狼藉。可以事理而推知。而至於詞案不可謂俱備者。秋官云云。儘有意見。而自下處置之說。朴允成俄才參聞。而天德殺我之聲。五十同族卽明聽。則不必以此致疑。況其創出服毒死之說。雜引不干涉之人。以爲疑亂眩惑之謀者。極爲狡惡。分付該道。依前同推。期於輸情。寶城郡殺獄罪人鄭召史獄事。則情節極其妖慝。向以依前同推。已有判下。此亦今姑置之。扶安縣殺獄罪人私奴西山獄事。則踼傷觸傷。莫云人馬亦同。拳打石打。卽是挺刃無異。道狀曺啓。俱甚的確。各有所據。西山身姑令依前同推。萬頃縣殺獄罪人姜道辰獄事。則言出一時之戲。怒藏留月之久。手打千得。足蹴李女。生死雖分於歇緊。獰毒竝及於母子。揆厥情狀。已極駭痛。而胞脫旣非宿病。腦暈昭在法文。粧撰之招。不足取信。道辰身。姑令依前同推。海南縣殺獄罪人鄭卜男獄事。則才因本道狀本。有措辭判下。今不必擧論。南平縣殺獄罪人諸鳥林金獄事。則日前已有論理判付。無容更議。全州府殺獄罪人梁時乭獄事。則必非自縊。明是假縊。而移置死者於房中也。時乭與老郞。合力下手云爾。則干犯老郞處。所當以此一番盤問。而檢帳推案。初無槪見者。大是疏漏處。秋堂之執此爲言。誠有所見。分付該道。使之推覈狀問。實合愼獄體之意。且於無冤錄有死後縊頸。其色白之文。當初檢驗時。何不以此憑準。亦爲査實狀聞事分付。全州府殺獄罪人朱甲得獄事。則受傷非止一處。致命亦在三月。與律文中要害速死條。沕然相合。如法償命。似無可疑。而此獄公證。莫緊於李長朝一人。則檢驗時固當兩造而一問。前後推案。皆不擧論。得無疏忽之歎乎。甲得身。令該道後次同推時。以此發問取招。論理狀聞之意分付。全州府殺獄罪人申德文獄事。則設令正犯假餙疑似之跡。潛謀掉脫之計。實因旣分明。證援又的確。固當執此。決折此獄。三打之說。便屬自服。一撞之供。亦未牢諱。全沒可恕之端。合施當用之律也。第不無以罪較情。緣情起疑者。槪德文之於水萬。始以妻娚而親愛之篤。終爲姪壻而眷恤之深。則揆以常情。寧有戕害之心。而顧彼上塞下塞。霎時乘憤。以至毆打之境者。不過驚飭之意。非出故犯之情。則水萬之畢竟不起。似屬邂逅。況其行兇之器。乃是如臂之木云云。剩使德文眞懷必殺之意。猛打最要之處。則水萬之死。安得捱過七八日之久乎。德文招中。偶然手中之藍木。撞却背上之支機云。雖未爲近理之說。亦足爲可歎之方。則檢覈時。何不一番査問。論以獄體。未免疏漏。德文身。更令道臣詳査。狀聞稟處。鎭安縣殺獄罪人吳時燁獄事。則一踘立斃。傷處旣甚慘然。兩證納供爰辭。亦云備矣。雖欲求生於必死。亦可謂末如之何。第兩人被酒。一死一生。醉中不料傷人。醒後要使退鬼。則然有問於有意故殺之料。而渠於考覆之後。忽地推諉於在逃之梁哥。雖出臨死圖生之計。在朝家重獄之道。不可不一問於梁哥後決處。時燁身。姑爲停刑。待梁哥就囚。幷只嚴訊得情後狀聞。海南縣印信僞造罪人張得良獄事。則僞造關帖。勒賣威喝之狀。一如宣光得之獄。而其情節之兇悖。又非光得蒙騃之比。變易姓名。出沒封山。前後行兇。今已綻露。而特以印跡之尙未捉得。迄今抵賴。未施一律。本縣元案中。一番照檢云者。儘有意見。以此意分付道伯。使之詳査狀聞。光州牧殺獄罪人李尙連獄事。則此獄顚末。節節可疑。見失者斫蒭之刀也。行兇者施賊之刑也。決不宜因此事而施此刑也不喩。禱神之家。四鄰咸聚。半夜空廊之物。人可得以竊去。則尙連命福之最先屬疑於石廊者何故。奴則在外。主則在房。斫刀去處。雇主何知。而尙連之來問於德源者何故。命福等三漢則隣人也。尙連則雇女奴也。方其被捉入官之際。以三人共打之狀來告。則奴主之情。宜當容護尙連之不暇。以必勿蔓引之意。苦苦力挽。殆若厚於隣。薄於奴者然。此又何故。當初同往旣是數人。周牢非獨辦之刑。而許女納私施之供。★(月+曲)䐐結縛之痕。旣是狼藉。洞死主人之說若情。起疑之端。如上數條。雖以獄體言之。三十六日。雖在辜限之內。而被打折骨之後。拖至一月之久。則此是爲一分參恕之端。器仗出處。便沒下落。干犯捕捉。非不頭面。遽然以一女之供。驅之於獨爲之科。檢官之報。道伯之題。一直含糊。初不致疑。此等獄體。曾所罕覩。事當還囚已放諸人。一番嚴覈。則首從成獄。而當此欽恤之日。亦不必一一追究。尙連身。減死定配。光州牧殺獄罪人崔具瞻獄事。則頭腦之傷痕昭著。査案之詞證俱備。上言中舊瘡之說。元無來歷。世中輩含嫌之供。又沒下落。則到今獄情。無容更議。而第還穀分俵。旣係公幹。風憲勸農。薄有等夷。斗量之不均。固可治也。言語之不恭。亦可責也。而憤怒方生於頃刻。思慮未周於前後。覓笞不暇。提斗卽打。以擧措則駭悖。以法典則違越。而論其事端。非出逞私。究厥本心。不過示警。一撞旋止。初豈萌於必殺。多般救療。有足驗夫欲生。器仗雖殊於用笞。情實同歸於因公。面里任笞杖殺人之律。庶可旁照。且十年牢囚。屢次栲訊。亦云懲勵。具膳瞻身。加刑一次。減死邊遠定配。全州府殺獄罪人金龍采獄事。則當初道啓。已有原恕之論。而至今訊推。槪出難愼之意也。六朔被踼。七月墮胎。竟至於母子竝命。則無論故殺與戲殺。由我之律。渠烏得免乎。反覆參究。誠無傅輕之端。但以常情論之。則隔鄰之人。誼不尋常。懷孕之女。理宜護惜。方其起鬧之時。醉裏拳法。實出誇戲。憤頭足勢。不過邂逅。夫則追出。婦則施持。以身翼蔽。互相顚倒。勢所必至。麤拳大踼。何必盡歸之於龍采。伊後數日。或炊飯或縫衣者。尤可見其被踼之甚重。而設令被踼而墮胎。墮胎者未必盡死。果是的確之論。雖以看證千世之招觀之。不無疑慮云者。一村諸人之初不十分致疑。可以推知。此等罪疑之類。付諸惟輕。不至爲大段失刑。龍采身。加刑一次。減死定配。全州府殺獄罪人劉三泰獄事。則大抵兩南狀牒。殺獄尤詳。可謂寘水不漏。獨此三泰獄案耳亦。同推殆二十年。無跋辭無回啓。又無招供。獄體之如是疏漏。曾所未聞。雖以屍帳傷處言之。過臍有黑黯之色。按手無堅硬之意。設使正犯極力毆打。拉以殺之。實因懸錄。未免沒把捉之歸。則如法償命。第未知爲恰當。渠以十五歲女兒。縱被一二次毒拳。受傷必倍丁年。致死適値庚炎。諸般傷損。安知非發變之候乎。流血之說。旣發屍親之招。得痢之言。又出正犯之供。則正犯之供。雖不足盡信。屍親之招。固可謂暗合。而且其所謂看證爰辭。不過是數轉語。而都無歸宿。則覆檢以後便作無證之獄。而原初起閧。專由於厚丹之失行。則人盡夫也。固欠渠兄之貞信。士之耽兮。何尤劉哥之强暴。然則劉哥之乘憤毆打。渠固自取。以此疏漏之獄案。致欲更査。誠末如之何矣。此況成獄旣久。憑考無所。此豈非疑惟輕者乎。三泰身。減死定配。順天府殺獄罪人福德獄事。則以言乎情犯則無可疑。以言乎獄體則不成說。木履一番之打水。初兩女之招。明白丁寧。斷案已成。有不可以弱女相鬪。歸之於邂逅之科。而召先卽金女之夫也。福德卽梁哥之妻也。二人獵海。浹望還歸。則其妻被打之處。又非別人也。以浦氓重生利之心。雖不得不更伴乘舟。而俱是家內之事。則召先豈有不問之理。梁哥亦敢曰不知乎。彼此酬酢。初不見槪見。而梁哥之一不盤問者。夫是疏漏。而正犯招中。以金女被傷之痕。諉以渠夫之所打者。雖是老獄之例套。而常漢之見其妻之被人毆辱。則嘖責下手。亦是常事也。似此疑端。宜當一體頭面。而成獄幾近卅載。受刑亦近千次。所謂文案則元無道狀曺啓之跋語。只是數十行草草爰辭而已。此等獄體。曾是所未見而所未聞者。今雖欲更査。應問各人之生存與否。亦未可知。由前由後。施以罪疑之典。不至爲失刑。福德身。加刑一次。放送。樂安郡印信僞造罪人宣光得獄事。則刻瓢篆畵。盜做帖文。與金海裴龍敦獄案無異。而龍敦旣已傅生。則光得之如法正罪。得無斑駁之歎乎。渠以癡獃之人。未諳僞造之律。而犯此無知妄作之罪。論其跡則雖云難恕。究其心則亦屬可矜。所捉眞贓。又非全本。卽不過掇拾零瑣之痕。如非全本。則無得成獄。旣有受敎。不可以此勒定斷案決矣。光得身。減死定配。咸平縣殺獄罪人金鳳起獄事。則此獄肯緊。莫著於咬肩落鞋兩件事。而疑端亦惟在是也。大抵厥女曰口咬厥漢。有肩損。執以爲證。固無不可。而十九晝爭愽時。爲爪所傷。略有血跡云云。成采龍之納供丁寧。而齒痕爪痕。最易分曉。而成獄時曾不招出損痕。以明非爪伊齒。則顧何以屈鳳起之言。服鳳起之心乎。藁鞋事則果是孟懲之所捆。鳳起之所着。則喙長三尺。焉敢發明。而若其借給成道之說。屬之窘遁。一不査問。揆以獄體。極涉䵝䵢。而至於金女之發憤行露。從容就死。何關於早晩遲速。而畢竟自裁。卽決於成道辱說之後。假使事端由於鳳起。渠旣顧戀於家夫稚子。拖至二旬有餘。則若無成道之辱說。安知不宛轉延拖。以至於一月二月。而仍得不死乎。抑又有一段可疑者。當日之借着藁鞋者。卽是成道。厥後之恣行辱說者。又是成道。而所謂成道坐干犯。一次刑放之後。便已逃走。終始不返。上言行査。不得盤問。則伊夜事。亦安知非鳳起而乃成道乎。事近臆斷。不必迫究。而亦足爲鳳起自明之一道。而贜物旣不明的。獄案又多疏漏。此而仍置。竟至償命。則殊欠疑輕之政。鳳起身。減死定配也。人之死生亦大矣。金女以傭賃資生之人。始旣潔身。終能辦死。一端貞心。不失班族本色者。有足嘉尙。特施給復之典。以樹風敎。以慰逝魂。康津縣殺獄罪人邵昌務獄事。則變出姻婚。犯在弟昆。訊推殆過十年。査案不啻幾次。曩因審理之日。乃有換定之擧。而到今獄案已具之後。不必續續輕議。而昌務之拳踼牽痛。其妻不識也。棒打嘔血。阿奴亦言之。未知被踼垂死之症。因其棒打而添㞃乎。抑亦喫棒待盡之命。祟於拳踼剌引乎。執此朱殷之跡。斷以殺越之案。道啓如彼其詳盡。曺瓛若是其的確。然朝家以爲。揆諸十分審克之道。不無六七分疑晦之端。且於昌務之供。以渠兄昌賢之生出獄門爲萬幸。而渠之死生不足恤。則卽此可見其不泯者存焉。況北竄不旋踵。南囚又屬耳。屢施桁楊。久滯縲絏。足懲渠罪之萬一。而藉使昌務分明是正犯。昌賢旣與之共犯。則昌賢生而昌務死。亦有違於家人共犯。只坐家長之律例。由前由後。付之疑輕。決知爲疏鬱導和之一端。昌務身。加刑一次。定配。康津縣殺獄罪人奴斗乙伊獄事。則一店同宿。兩人皆醉。利爭刀錐。變成戈戟。原其本意。非緣欲殺。究厥未稍。焉逭當律。第同商已奉。無異屍親。店主昌大。實關公證。而只曰䯻脚之互執。不言拳踼之獨加。兩人之招。如出一口。亞堂意見中膝觸致損文說。抑或近理。大抵常漢輩。或因酒力。或因憤頭。惹起微瑣之事。轉成鬪閧之擧。而兩撞兩薄。一生一死。亦足歸之於幸不幸之如何。且十七年滯獄。屢百次刑訊。庶或懲戢。斗乙伊身。減死定配。務安縣殺獄罪人金云孫獄事。則此獄傷處。只是腎囊一庫。此獄看證。只是仁才一人。外此諸般傷痕供語。俱是柔軟。皆稱未見。而只憑一庫之傷處。一人之緊證。勒成大獄者。已涉漏。而初覆檢實因之或以被踼懸錄。或以被打懸錄。踼打之間。元不歸一區別者。尤萬萬不成說也。大抵時昌常漢也。云孫兩班也。以常漢而呼兩班之字。則爲子侄之心當如何。平日約媒。縱有自取之跡。道中逢辱。寧無起憤之心。況侮辱之不已。以至於突入抱脚。則眞是盜憎主人。賊反荷杖者也。爲云孫者。其將低頭喪氣。甘受袴下之辱乎。把持者揮斥。執捉者翻蹴。轉輾圖脫。勢所必至。藉令足勢所到。用意猛踼。猶不可遽議償命之律。而況稱或上或下。自相撲擊。亦無足怪。正犯招中病疝觸礫云云。不足爲自明之端。而揮斥一款。卽渠傅生之要語。當此名分掃地之時。此等獄案。在所扶抑。云孫身。加刑一次。酌放。以平安道等邑殺獄罪人等議啓。敎以。安州牧殺獄罪人金晶一獄事。則晶一邑吏也。安同屠漢也。以邑吏凌轢屠漢。轉至毆打之境。推之常理。自是易然之事。而敢生掉脫之計。做出構捏之言。忽地推諉於同伴之德祚。而道啓中。欲歸安同於醉飽。則傷痕狼藉。欲驅德祚於毆打。則看證明白云者。可謂的當。且渠出宿城外。顯有生㥘之跡。逮囚獄中。惟事架空之說。甚至縱子呼籲。必欲疑亂獄情而後已。究厥情狀。極爲駭痛。晶一身。依前同推。期於輸情。平壤府殺獄罪人洪卜伊獄事。則屍帳中左右腎囊紫黯堅硬處。或二寸餘。或三寸餘者。實因被踼。明白無疑也。看證李德獜金雍金等。拳毆足踼之招。又極的確。致死人運致之初。旣發代死之言。卽此一款。於渠斷案。卜伊身。姑令依前同推。平壤府殺獄罪人尹尙輝獄事。則斷獄之要。不出常理。公然自剌。乃是必無。左右手用刀。本不當問。殺獄何恨。而白晝行兇。卽地致命者。未有如此獄之凶慘。一日不償命。未免爲失刑之歸。尙輝身。姑令依前同推。義州府殺獄罪人邊采江獄事。則蓄憤於竊租之恥。起鬧於設芻之說。卽地行兇。當日致命。實因明白。詞證俱備。而奪鋤傷耳。拔木打頭。旣已一一承款於考覆之招。而敢以飮毒之說。忽地變辭。十三年同推。一向抵賴者。究厥情狀。尤極凶頑。而年前道啓論列。亦未見其傷處器杖之不相應。細閱文案。毫無可疑。采江身。姑令依前同推。義州府殺獄罪人宋大京獄事。則兄弟爭死。雖不可責之遐俗。而大京則諉於光玄。光玄則歸之大京者。本律之外。尤係傷倫。而起鬧雖因禁舂。致命實由被踼。烹鷄救病。便一斷案。而首尾十四年。一辭抵賴者。究厥情狀。尤極獰頑。大京身。姑令依前同推。義州府殺獄罪人崔聖倜獄事。則邑報道啓。殊極纖悉。聖倜之斷然爲此獄正犯。更無可疑。業因本曹覆奏。已經判付。而適當審理之日。取見前後文案。則其言愈出愈奇。其計欲巧反拙。雖以上言中一條言之。其曰設或被打。相赫於手犯之科。而及夫本道行査之時。又敢一辭推諉者。誠極無狀。而所可痛者。渠以戰亡人遺裔。異於常賤之流。而乃於父死未葬之日。慫慂相赫。始焉洞單宗會。繼以拳毆足踼。種種情節。皆非衰麻人之所忍爲。至於崔益大之托以鳴其父之冤。乃敢彰其母之惡。筆之於書。略無忌憚。傷倫敗義。更無餘地。童子何知。皆渠指使。本律之律。又添重罪。此不可以尋常殺獄論。聖倜身。另飭同推期於輸情。肅川府殺獄罪人金億才獄事。則傷處卽耳顋之界。而致命差緩。看證無面質之招。而成案太略。年前更査之命。亶出於重獄體之意。而無論故犯與戲殺。仁喆之死。旣由於刀傷。則億才償命。有何持疑之端乎。況爭他糞上之土。裂破龕中之簾。則肚火所亘。自不覺手刃之一揮誤擲云云。此何異於非我梃也。過耳之時。刃勢稍鈍。則雖違三日速死之文。亦不可以此致疑。而門外往來。不知病勢之輕重。則傷風之說。自歸粧撰。洞中出入。元無隣人之見聞。則撤家之擧。亦旣綻露。判堂議中設有失攝。添傷之本。卽祟刃傷云者。誠是的確之論。億才身。姑令依前同推。江界府殺獄罪人李宗大獄事。則本曹稟啓之論列。覷破情狀。極其明快。朝家於此。豈有別見。大抵宗大罪狀。不可但以毆殺言。觀於投屍江中一事。其下手之慘毒。用意之凶獰。卽京外幾百度文案之所未有者。此囚不卽償死。償死之律。果將安用。況渠則旣言其三打四踼之實狀。渠父琦明亦云渠子作此變。而及其獄老之後。奸計層生。夫殺妻之律。宗大圖欲掉脫。舅殺婦之罪。琦明乃反替當。以致正犯屢改。詞證雜出者。必欲漫漶疑亂而後已。似此隱情。明若觀火。宗大身。嚴飭主推官。嚴刑取服事分付。龍崗縣殺獄罪人宋壽殷獄事。則頃因擊錚。行査文案。極其該備。似無起疑之端。而槪壽殷之於北者。以其親則袒免也。以其情則切隣也。事由微細。變起倉卒。盜竊之事。固所自愧。嘲戲之言。亦復何尤。而白晝大道之中。抽刃而殺之。無異骨怨血讎。而吾婦可憐之說。旣有參證。其子焉往之語。亦未隱諱。以至傅瘡之物。調病之藥。渠皆出力擔當。則渠罪渠自知之。道啓中請絲縫腹。殺狗傅瘡。足見其情跡昭著云云。儘是實際語。此而不施當律。其可曰國有償命之律乎。壽殷身。各別嚴刑。期於輸款。順安縣殺獄罪人韓七伊獄事。則實因詞案。十分的確。雖以正犯之文凶獰。更無一辭之發明。頭顱胷膛傷處。則已自初覆檢承款。而腎囊胯腿傷處。則一直抵賴。致使應行考覆。迄今遷就者。專出於死中求生。淹延時日之計也。七伊身。姑令依前同推。平壤府殺獄罪人韓世明獄事。則以獄體論。則初檢官之以韓世明康從之。竝錄兩正犯者。已是失格。旣行初覆之後。道臣之不定同推官。而只令初檢官嚴訊看證及屍親者。又是失格。而無論營邑。其所以不拘常格者。可見其兩正犯之間。莫適決折。而人命至重。獄體甚嚴。初不起疑則已。旣起疑之後。則必須反復窮詰。到底嚴覈。然後拈出起疑之端。方決償命之案。而所謂初檢官之擧行者。不過金允京及韓召史之二次刑推而已。其招與初覆檢招。少無異同。則道臣之忽捨康從之。而硬定韓世明以正犯者。誠所未曉。而以獄情言則韓世明。乃他邑移接之孤貧者。康從之乃本土世居之富饒者。康中興康中三。卽兄弟也。金九明金允京。又其鄰里也。主客貧富之不同。彼此扶抑之判異者。勢所固然。而最初起鬧者。乃康從之也。韓世明之追到也。從之之兩兄中興中三。旣與之相鬪。吳德龍金允京輩以同里之人。亦效被髮纓冠之義。則惟彼從之之同居一籬之內。而敢稱不見者。非但語不近似。亦且理所必無。康中興初檢招中。忽以末弟從之各居之故。未及來到。不問而自吐者。可見其掩諱不得。綻露無餘。而殺獄取招。莫緊於看證。正犯決折。係其一言。凡係參證之類。雖極愚蠢。莫不遷就其辭。糢糊爲說。不欲顯然作隻。而金允京則自初至終。挺身立證。直驅死地。不遺餘力。設心用意。居然可見。卽此一款。大是疑端。而金九明官無事村無事之說。韓召史三日後發狀之擧。吳斗成來問時。韓召史之默然無答者。究厥情節。種種可疑。而里正朴訥應手本內以爲。往問致死之由。則韓召史答云不知被打於誰某云者。不啻明白。而一夜之間。遽變前說。單擧韓世明發狀者。其間委折。不問可知。而論以獄體旣如彼。參以獄情又如此。年前楊召史上言中數條誣罔。不過爲愚迷所致。而從之則終歸脫空。世明則斷以正犯。七年同推。有足干和。其在欽恤之道。不可以獄成年久而一例抛置。而世明姑爲停刑。康從之韓召史金允京等。依前還囚嚴刑。斯速得情狀聞。中和府殺獄罪人金處元獄事。則白晝向刃。情跡狼藉。而在逃之廿二人。俱不可謂明證。且其供招。太無頭緖。及夫面質之時。以渠六寸七寸之親。不敢右袒。皆曰殺人者當死。此一段最似可信。夷考肯綮。其說不過是沒把捉。凡事無出常理。對其父刺其子。而爲其父者。捨置垂死之其子。汲汲歸家。不欲顧見。此誠理會不得處。如無甚麼隱情。必有別般奸狀。朝家於此不欲索言其起疑之端。而付之本道。另行按査。該道伯似已領會微意。而及見査啓。其說則懸空架虛。其事則愈往愈晦。道伯事。誠甚疏忽。向欲發緘問備。而姑且置之。到今諸道獄案。躬自看閱。凡爲幾十日矣。旣知其十分疑晦。猶復如前任他。是豈審克之本意。似此疑獄。必須拔例究覈。可得情實也。大凡殺獄。一番成案之後。道伯視若鬼錄。推官認作鐵券。明知其可反之案。可生之端。或拘於顔私。或厭於看閱。不欲措一辭於其間。安在其重人命愼體獄之意也。卽令該道伯。除尋常親執詳覈。極窮到底。無泥舊無憚改。從所見論理狀聞事。措辭行會。龜城府殺獄罪人崔守玲獄事。則該道旣置錄啓矣。本曹又請償命矣。其殺死之變。出自賭戲之場。況守玲之於能通。爲三從兄弟。而乃敢用意下手。卽此一款。殺之無惜。然元文案太甚疏略。干犯人之爲看證。揆以獄體。似涉乖當。而白召史卽能通之生母。而守玲之父。以其所打樣來言於渠納招。則當初成獄時。何不更問於白召史。不可以痕損之狼藉。證招之分明。遽然置之償命之科。白召史處。更以此一款詳覈狀聞之意分付。价川郡殺獄罪人李昌白獄事。則殺獄傅生之規。或因傷處柔軟而實因不明。或因參證違左而詞案不備。論其跡則難貰。究其情則可原。有一於此。則特以重人命之義。皆令更査或酌放。此獄則反復參究。無是數者。胷膛三處傷痕。俱是血癊堅硬。而實因不可謂不明也。琴鄭尹劉等諸招。亦皆無甚差殊。詞案不可謂不備也。宿憾未洩。新忿交亘。其所用意下手。明若觀火。則亦可謂之情有可原也。致死人德男。素抱痼疾。時當極熱。而與之相閧。此顚彼仆之際。爲正白所極力揮斥於石磊之上。而猶能賣食眞果。轉向汗幕。畢竟嘔血不止。至於致命。無或由於因病中喝。此實爲起疑之端。更令道伯詳探事情。仍又嚴問獄囚。出意見論理狀聞後稟處。渭原郡殺獄罪人李明重獄事。則傷處狼藉。詞證明白。行兇情節。更無可疑。而一味抵賴。尤涉凶頑。而致死人趙廷化之被打於永萬之房。而致命於壬乭之房者。此爲可疑。奸婬云云。雖不足信。而遐土奴主之分。本不嚴截。締結同類。構誣上典。亦難保其必無。壬乭之一向在逃。尙未就捕。致使正犯藉口者。揆以獄體。未免疏漏。明重姑爲停刑嚴囚。在逃是在壬乭身。刻期跟捕嚴覈。以爲究竟之意。分付該道。平壤府殺獄罪人高萬謙獄事。則高斗雲之一宵違約。高萬謙之血袴追現。驟見則果涉疑似。徐究則都屬闇昧。勒成重案。初無參證。揆以獄體。已是違格。好生惡死。人之常情。兩人就囚。不分首從者。首者死從者生。渠所自知。推諉圖脫。理無足怪。而備經栲訊。無一言相加。卽此而可知其本無情實。而深夜空房。聞無他人。弱女壯男。勢不相抗。苟欲逞憾劫財。則毋論刃刺椎擊。卽地行兇。從容劫篋。初非難事。而六十銅之持去。而零錢他衣之不顧者。已極可疑。又況書齋所處。前臨村路。何等贍勇之漢。乃敢捽曳王媼。拖至前梁。作變於人所往來之地乎。宋女致命之不于室而梁者。只此一款。可知其慢藏誨盜。它人入室。倉卒携鏹之際。偶被宋女之驚覺。追逐叫喊。事會迫急。蒼皇戕殺。勢所必至。高斗雲放送之後。高萬謙之至今同推者。只以血袴之故。而已經洗濯。憙微可見者。推官結語。已欠端的。一二道啓之前後起疑者。槪以廉問成案。有非重獄體之道。當此審理之日。寘之惟輕。恐合欽恤之典。萬謙身。減死定配。寧遠郡殺獄罪人林海星獄事。則簽丁公役也。逃軍重罪也。其子之簽丁卽逃。情係可痛。其父之代子受罪。法所當然。指使十五歲童兒。略施十六度笞罰。初未見欲殺之心。則設令因笞而死。宜無償命之文。又況兩檢帳所錄笞痕。本非要害速死。處半夜脫身。翌日致命。觸冒死喘急死。俱未可曉。年前道啓之引續大典面里任笞杖殺人條。請以酌輕重定罪者。儘有所據。當此審理之日。合置惟輕之典。海星身放送。又以黃海道殺獄罪人等議啓。敎以。黃州殺獄罪人尹成太獄事段。積憾於水軍之代定。惹鬧於身布之替徵。手勢話頭。轉益鹿猛。半丈高樓。橫拖倒拽。折項致傷。勢所必至。正犯初覆檢招辭。可謂爛熳自服。而外似輸款。內實售奸。必也二三爲說。終不指的納供。以致考覆償命之遲遲。及夫時月稍久之後。乃敢一反前說。歸之於失足自墜者。究厥情狀。尤萬萬巧惡。此等獄案。毫無可疑。成太身。依前同推。期於輸情。鳳山郡殺獄罪人梁有彦獄事。有彦之於鳳今。初無奴主之分。而因一微事。濫杖致斃。殺人者死。三尺至嚴。許贖時捧價與否。行兇時私憾有無。初不必問。而初覆檢平問之下。旣而自服。而考覆時變辭。忍以扶執頭髮等說。一辭推諉於旣骨之兄。以爲歸罪圖生之計者。本律之外。尤係無倫。有彦身。依前同推。期於輸情。載寧郡殺獄罪人李京輝獄事。則遺秉滯穗。初出拾利之意。脫鞋解縧。竟作投水之魂。若兄若弟。若叔若侄。若母若子。載胥及溺。七人竝命。從古殺獄何限。而豈有如此之至慘毒至矜惻者乎。正犯京輝。雖不手刃而殺之。欲修受箠之嫌。勒加竊草之名。威喝而迫脅之。無所不至。竟底同時之死。則渠焉逭威逼之律。況以同堂之親。有此䦧墻之變。則在朝家敦風敎之政。尤豈可泛然看過。京輝身。各別嚴刑。期於正法之意。嚴飭推官。安岳郡殺獄罪人張時明獄事。則兩漢縛兩人。雖似不容易。而無故平民。一被牛賊之言。則必欲昭雪。姑且受縛者。亦不是異事。而屍帳中折骨處。明是木椎所傷也。正犯之初檢時承款。覆檢時變辭。行媒竊衣等說之白地構誣者。究厥情狀。節節凶頑。如此之囚。不可以年老。有所參恕。時明身。依前同推。期於輸情。松禾縣殺獄罪人李松年獄事。則渠以逋逃之卒。肆行㥘奪之習。竸相起鬧。轉成殺死。而屍帳傷處。又甚狼藉。此獄償死。無容更議。然被打後觸寒往來。爲一分可疑之端。特命道伯更行査究。而道啓中若無松年之棒打。則風寒所祟。何從觸冒云者。可謂實際語。反復理會。不必復事起疑。而平民惟恐其生出囹圄。奸伴則不堪其誅求酒肉之說。亦登於詞案。渠之兇獰。卽此可知。松年身。依前訊推。期於輸情。黃州牧殺獄罪人韓德老獄事。則獄案雖具。疑端愈甚。特軫審獄之意。至有更査之擧。洪已成之以母證子。似乖獄體。韓五孫之以兄授弟。可謂公眼。德老於初覆檢。一皆無辭自服。及夫渠母慫慂之後。始乃反前說而構虛辭者。明若觀火。際見刑官稟啓之辭。其三條疑端。無非理到底語。今若執此詳査之。則此獄不難卞破。德老身。姑爲停刑。斗煥等應問各人。令道伯別定剛明官。使之會推本邑。論理報來後狀聞。朴希京則年過七十。不宜訊問。此意竝以分付。同牧殺獄罪人尹才亨獄事。則屍帳傷處。極其狼藉。無論緊打之在於才亨與韓道秀。其爲殺傷。更無可疑。二人之中。一人自可償命。而緊打之在誰。終無現著之明據看證是在五目金。卽愚無知識之人也。且其供語。全沒倫次。强引生前作隻之事。要作死後償命之案。自初檢時遽定正犯。以至一放一囚者。揆以獄體。能無疏忽之歎乎。正犯父子招中。大阿只服毒致死云云。雖出於求生之餙辭。而到今發狀之楊女旣死。死者生前之說。雖欲憑覈。無地可尋。然更令道伯嚴覈五目金處。論理狀聞。猶賢於仍以置之。以此分付。才亨身。姑爲停刑。以待處分。鳳山郡殺獄罪人金才必獄事。則官隸倉隸。豪橫則一也。憑藉推捉。兩漢爭一人。俱執左右之手。至有蹴撞之擧。朴厚大張大元李伐於之之招。不啻丁寧。而屍帳中項頸傷處。又係要害。正犯之至今抵賴。極涉獰頑。而殺獄至重。看證諸招。無論緊漫。必須一一歸宿。無少差錯。然後決折償命。不害爲審愼之義。而觀此前後文案。不無一二可疑也。捉人公幹也。豈有私憾可言。裂縫細忿也。宜無必殺之心。一可疑也。朴厚大卽致死人車升喆之義兄弟。則目見升喆之被打將死。不欲極力救解。而獨自先歸者。二可疑也。朴厚大之來傳也。鄭召史之不卽往見者。三可疑也。林成春乃五寸侄壻也。朴厚大乃收養同生。而成春則至於再送。厚大則初不一送者。四可疑也。金才必車升喆鬪閧之處。乃是崔五壯家後。而厚大前後之招。必曰吳國彬家前者。五可疑也。規避看證。雖是常漢。今此厚大招中。吳國彬之參見云者。初非緊援。而國彬之歸之虛說孟浪。再次頭面。必勝乃已者。六可疑也。朴厚大若果挽解於鬪閧時。則張大元李伐於之招中。無一言及於厚大者。七可疑也。凡此疑端。不一而足。獄體所在。不可不一番更査。分付本道。應問各人。逐一盤問。出意見論理登聞。同郡殺獄罪人徐從石獄事。渠子鳴冤之言。與屍親對質見屈者。蓋其情急號籲。自不覺其相左之歸。一金則參酌放送。大抵比獄。傷處不特分明而已。原初鬪閧。披此俱醉。或以辱說相加。或以牛鞭亂打。究其心則決知無惡意。且與從石伴行者。卽從太夢龍。而事端作於夢龍所騎之牛。渠豈獨無所犯。而從太亦必無袖手傍觀之理。而畢竟正犯之歸於從石。理有十分明證而然。所謂詞證。不過屍親。此爲起訝之端。從石身。姑爲停刑。仍令道伯嚴飭推官出意見。另加按査報來後狀聞事分付。平山府殺獄罪人李德連獄事。則堂郞之言。各有所據。或在於守經。或由於參情。今雖措辭判下。其說無以加此。然氓之蚩蚩。亦具秉彝。夫妻昵昵情私。豈有貴賤之殊。而一文錢一昌衣事。竟成殺死之變。究其情卽決非出於故犯。大抵莫親者夫妻也。莫密者夫妻也。槪憾之遇境觸現。十倍於他人。況以愚無知識之常漢。憤頭下手。豈有參衡却顧底意思也。偶因緊踼。偶因猛打。不幸有此致斃。爲德連者。赧赧然必有愧憤欲死之心矣。然詞案見在之情跡。猶間於京囚之三漢世蕃。昨日筵中。遍詢諸宰。僉議皆言參情爲可。朝家於此豈必更事持疑。德連身。加刑減死定配。信川郡殺獄罪人金夢得獄事。則良家未笄之女。忽遭强暴之汚。或被黯昩之誣。則玷辱家門。羞愧憤痛。父母之逼殺者有之。處子之自殞者有之。而不抑藥不捉繯。而手尺寸之刃。一刺再刺。必殊乃已。如金女之烈者。槪未之見焉。此獄疑端。不一而足。而要之曰不可必信其自刺也。又不可勒歸之被刺也。食氣嗓傷處深闊爲五寸許。起手收手。顯有旣割又割之跡。決非荏弱女子之所忍爲。所以不可必信其自刺也。金女同室之人。不過其父母兄弟也。室女之潛奸隣人。雖爲父母之深羞。而天顯之親。白晝刺刃。又是人情之所必無。此所以勒歸之被剌也。今此金夢得之斷以爲正犯者。特因夢必及可麻貴之一言。而其言太不了了。如所謂一手執頭。一手執鎌。先割左又割右者。類非八九歲穉蒙之所目擊。而口傳者兺不喩。設令其言皆實。鑿鑿可據。一則夢得之親弟也。一則夢得之從弟也。以親弟從弟。而證親兄從兄者。在渠爲傷倫。在法爲違格。殺人傷命之法。不但刑期無刑。扶植風敎之意。兼行於其中。而一朝取招於不當招之兒。以證其不當證之案。則其於傷獄體而關後弊。果何如也。前後本道査啓。該曺覆奏。隱情違端。毛擧無遺。而所可疑者細故也。所可惜者大體也。假使夢得眞有可疑。不過依俙髣髴而已。況除却兩兒之招。則元無一毫之疑。方當審理之日。朝家處分。當觀大體。罪人之幸逭。其失細。法典之違越。其失大。夢得放送。以示朝家重獄體敦風化之意。仍自本曹行關諸道。凡於檢驗同推時。無得法外取招事。一體申明嚴飭。又以洪忠道等邑殺獄罪人韓成寬等議啓。敎以。端山縣殺獄罪人韓成寬獄事。則刃挺無異云云。該郞言是矣。故殺有間云云。該堂議得之。然破首辜限。爲五十日。則哲萬之致命。在於第二十一日後。而傷處又甚狼藉。不可以成寬之穉騃。有所闊狹。然沔川李或辰罪狀。大略與此獄相似。而旣有死者生前勿告官之言。且其當初起鬧。由於因戲。才令傅生。而此獄則旣無或辰兩條疑端。追後徐究。亦無所妨。成寬身。姑令依前同推。瑞山縣殺獄罪人崔以男獄事。則此身罪囚依法償命。出於生道殺人之義也。以男身。姑今同推之外。似無他議。牙山縣殺獄罪人朴三徵獄事。則雖因成才之使酒。轉成三徵之犯手云。而傷處旣係速死之處。執項擲出。渠亦直告。償命之外。無容更議。不可以渠之年老。有所寬恕。至若干證及洞任。俱是死者親戚云云。亦不過渠死中求生之計。以此以彼。依前同推。似不可已。設令有未盡究之疑端。從後理會。實重獄義。三徵身。姑令依前同推。公山縣殺獄罪人金光之金世玉等獄事。則凡於作黨殺越之獄。造意者斬。加功者絞。自是法典所載。堂郞稟議之辭。各有所據。若首若從。不必區別。光之世玉身。竝只依前同推。期於得情。同縣殺獄罪人驛婢貴丹獄事。則本曹稟啓。旣以警民俗嚴獄體爲言。眞所謂廷尉當是。姑令依前回推。鎭川縣殺獄罪人金茂得獄事。則兄弟三人。竝力下手。次第決放。此因作定正犯。槪有斟量而然。說有別般起疑處。不必輕易傳輕。本曹跋辭。亦有意見。茂得身。依此施行事分付。洪州牧殺獄罪人崔金伊獄事。則奪奸厥女。旋又毆殺厥父。奪奸之罪。當疑强劫律。毆殺之罪。宜置償命律。一因而犯二罪死。雖欲求生。勢無奈何。然渠旣奪人之女。仍以奸之。則推其愛護之情。必有顧藉底意。政若愛人。猶愛屋上烏者也。縱因奸計之不能盡意。或有含嫌逞憤之心。何至於毆之之不足。至於殺之。此理會不得處。但念從後膝蹴者。在逃成贊也。當前足踢者。在囚之金伊也。無或蹴勢緊而踢勢歇乎。此蓋懸空摸索之說也。不宜以此遽議惟輕之科。成贊身。跟捕對質。然後金伊死生。可以決定。申飭該道。期於捉得。沃川郡殺獄罪人金汝鐄獄事。則朝家於此獄案。反覆參究。終未得一半分傅生之端。故遍詢于秋曹堂郞及曾經道伯。則執法者多。起疑者少。而其所起端之論。亦未知的確可據。大抵乘憤欲洩者汝璜[鐄:I-PERSON]也。末後助勢者汝璜鐄也。時得證參之招。旣甚分明。再興鍛鍊之說。自歸構捏。以其兄則殺之。以其弟則養之。收錢買板。市恩䆁憾等。種種情節。昭昭難掩。造謀加功之別。元非擬議於此獄。三十年之在囚。七百次之受刑。何足少贖渠罪。而第行檢則四年之久也。實因則兩脚之折也。三人同犯。未詳手勢之孰緊孰歇。則此或爲原恕之端。事在昏夜。證欠明據。到今諸議。況有惟輕之論。則然而仍令訊推。豈有乖於審克之義乎。且於年前海西朱臥違[達:I-PERSON]獄事。引大明律老少特被哀矜。應事者。取自上裁之文。許令減死決配。此囚年紀。此臥違[達:I-PERSON]伊時之年。雖曰不同。而癃老則一也。以此以彼。參酌疏決。不至爲大端失刑。汝璜[鐄:I-PERSON]減死定配。沃川郡殺獄罪人李戒昌獄事。則按無證之辭。揚難驗之罪。漢儒有言。而王政之所當戒者。朝家於此獄。亦以爲然云耳。正犯是在李戒昌。縱云愚氓。當具人心。借令朴宗日轉輾推托。不償所逋之債物。欲推渠一索之銅。輕殺他七尺之軀者。求諸常情。必無是事。況執袂慘手。縱似鬪鷄之狀。分羹釋憾。忍有置鴆之理。且考諸屍帳。則胷膛腔肋諸般傷處。俱無堅硬之可言。看證諸人。關月訊推。了無變辭。至以矢死無他。不忍誣人爲言。雖使戒昌自爲之說。豈有加於此哉。被看證輩。有何怨惡於宗日而無意右袒。有甚情好於戒昌而甘心立幟。屢被箠楚之苦。牢諱殺越之擧乎。又若看證中朴弼文稱名人。卽兩班也。兩班之爲常漢。忍杖不直告。太不近人情。刑官之執此起疑。亦甚的確。而屍親招言之。宗日痛臥之狀。翌朝始知。聞云。宗日被打之說。其妻來傳。末乃以爲宗日病勢。聞諸兒輩。前後援引。各相逕庭。此殆平日儹債一事。自不無媢嫉之積憤。反其邂逅而斃。必欲憑藉逞憾。外此又有難曉之端焉。毛孔血出。或目瞋氣塞等痕損症樣。何從而無端現出乎。大抵疑罪猶可傅生。疑獄豈易斷死。年前審理。未始有擧論之事。道伯難免不審之失。到今不必追勘。要之戒昌合施次律。以此意分付該道。嚴刑減死定配。泰安郡殺獄罪人李論泰獄事。則屍親齊訴申救。雖不可以人理責之。看證鄭墨巨。卽致死人一奉之外三寸。渠之供語。不特不分明。最後之招。反不無爲正犯顧藉底意。執此起疑。未必爲一分求生之道。到今墨巨物故。雖欲盤問。可謂證左路絶。萬有一難於遽放。竟致瘐獄中。從此殺獄。旣設償命之律。又創瘐死之律也。誰謂大關後弊。誠非過語。至於論泰之於一奉故殺與否。元不足較計。論泰加刑減死定配。泰安郡殺獄罪人崔允己獄事。則昨春審理時。朝家於此獄案。反復參考。未得十分的當之疑端。不得已措辭判下。仍令如式同推。觀此參議跋辭。無疑處起疑。起疑之說。無不鑿鑿中窽。且其敷陳諸條。宛轉方便。無甚礙滯。加以道盡事情。往往有令人剌骨處。所謂灌去舊見。以來新意者。政謂此獄準備。朝家豈可先入爲主。不念轉環之義乎。允己令該道加刑放送之意分付。沔川郡殺獄罪人李或辰獄事。則痕損最甚分明。殺死元無疑晦。且其破骨辜限爲五十日。則不可以第二十三日致命。有所容議於其間。酒未濃熟之說。旣發於金召史之招。亦可謂因醉鬪閧。償命之擧。斷不可已。朝家於此等獄事。未嘗不反覆致意者。蓋以較情較法。無甚相錯。然後始可決定故耳。本獄一則曰因戲成鬪。一則曰過誤殺傷。有一於此。在所當恕。揮打非出有意。搪觸政坐無妄。且致死是在興哲。生時勿告官之說。亦足爲或辰可生之一端。纔閱瑞山韓成寬獄案。大略與此相似。而姑置徐究之科。獨於此獄。如是起疑者。政欲歸重於死者生前之言也。郞官結辭中。以手執憤毒四字。爲此獄之斷案。未知其爲信然。該堂意見中戲謔之過。遂至於揮打。可謂畵出眞境。律無過誤貸死之文則已。不然則不施於此獄而何哉。或辰加刑放送之意分付。西原縣殺獄罪人宋命才獄事。則始因其摘苽微事。終至聽棘大案。無識村女。雖昧納履之戒。乘憤毒手。竟媒拚命之禍。而傷痕初不堅硬。證援亦非公共。以柔軟之屍帳。取私親之招供。勒定殺人之目。大乖審獄之義。嗣後更有如許疑似之跡。皆將不問曲直。專以償命爲主乎。曹啓中致死人。曾以獵虎往來。壯健可知。又有子若侄在傍。豈肯俯首猝曳云者。誠有意見。此等罪囚。儘合惟輕。命才減死定配。檢狀違式。不可無警。當該初覆檢官。一傡從重推考。其時道臣亦爲推考。瑞山縣殺獄罪人鄭同治獄事。則一案元無兩犯。兩造自有一詘。而此獄則首從未定。出場無期。被死人金己贊。以鰥居之蹤。有牝誘之意。佯托賣麯之行。常常往來於四今之酒店。及其半夜敲門。遽見他人入室。則抽刃而叱詬之。勢所必至。所謂李倚國。卽四今潛奸之夫也。所謂鄭同治。卽四金同己之親也。二憾在座。一時乘忿。倚國恃同治之力。同治藉倚國之勢。繩以擧之。杖以打之。則己贊之死。不問可知爲二人手段。而倚國齒近頤期。同治跡屬隨從。頤期之年。安有殺人之氣。隨從之漢。豈坐償命之律乎。如使倚國至今生存。依諸議換定正犯。加刑究覈。而到今倚國已物故矣。以替罹之同治。一直同推。大非審克之意。同治嚴刑放送事分付。連山縣殺獄罪人徐岳只獄事。則斷例原有指使或共犯之律。郞官亦以此敷陳意見。而該堂獻議中。以聽訟先論尊卑長幼之分。而後聽其曲直之詞爲說者。甚是的確之論。從又論列渠子德必四段罪惡。仍言造謀加功。在他獄則可說。而在此獄則不可云者。出於扶植綱常。敦尙風敎之意。且以痕損言之。遍身則雖謂岳只之所犯。脊背則明是德必之所犯云爾。則依本曹結辭。換定正犯。不害爲經權得中。岳只參酌勘放。德必則因推取服。以此分付道臣。如有別般異同之見。勿爲擧行。具意見狀聞事。措辭行會。又以咸鏡道等邑殺獄罪人等議啓。敎以。咸興府殺獄罪人朱烱翕獄事。則獄情是非。償命與否。竝姑且舍是。戊子特敎判付。昭載文案。有不敢輕加容議。今姑置之。○文川郡殺獄罪人徐鳳恒獄事。則此獄案反覆參閱。紙殆生毛。而無一毫傅生之端。有萬段難恕之跡。艾薰之蒸欝。誘以附缸。松林之隱慝。稱以空舍。五年訊推。一直粧撰。甚至於縱子呼籲至再至三。而乃敢疑亂其獄情。漫漶其檢狀。究厥罪犯。合置何辟。秋堂覆啓。下語也自精詳。起疑亦頗綜密。而朝家於此又不無其然豈其然者。三漢扶病而腹部之受傷。八人問疾而俱知閬岸之被踼。則嘉肺兩造之時。卽得公證。臍肚三日之限。奚論深文。此隣鼎泰。卽是正犯之所援。而反招庭籬之纓冠。同堂金女。決非屍親之所誘。而直供園藪之藏鞋。則渠毒手結果之狀。固可掩不得。況病何痛何之說。陰托厚誼。不飮不歸之言。强作和容。其妻若子同時叱詬曰。酒可棄。不可與汝飮云云。則以渠平日怙强之蹤。若無眞箇所犯。豈肯俯首忍辱。必欲喫了一盃酒而後已。曾無隻言半辭相頡頑者乎。諺所云心有屈。言不出者。足爲渠準備語。此而不施償命之律。安在其重殺獄之義乎。然而覆啓堂上。曾經北關守令。必稔知其風俗之獰詐。而有此根據之論也。卽令該道道臣各別詳覈。論理啓聞後稟處。又以原春道等邑殺獄罪人等議啓。敎以。三陟府殺獄罪人韓東健[建:I-PERSON]獄事。則殺獄之起疑。不一其端。實因無可疑於詞證。詞證無可疑。則起疑於事理。此獄則不然。實因狼藉而閬岸作緊關。詞證明的而目擊者爲左契。所謂詞證是在崔康伊。亦非別人。卽是東建同里之人。最初起鬧。專由於所昧之石乭。而石乭火竹打脚。渠又參見。則捨却所昧之石乭。證被同里之東建。足可謂公案。雖以事理言之。石乭旣老且病。火竹兩打。必不至猛毒。痿脚一踢。又豈可起疑。大凡無知常漢。雖當皮肉不干之鬪。輒肆血氣難制之憤。拚死生而究擊之。轉以至殺人之變者。比比有之。若論此獄。正犯似無出東建。而秋官則以石乭遽放。有違獄體爲言。前伯則以東建之淹留救療。坐入死地爲疑。更加審覈。實爲允當。令該道詳査以聞。當此災歲。罪囚會推之時。査官來往。亦係貽弊。令地方官出意見盤問。論理報來後稟處事分付。洪川縣殺獄罪人具時奉朴善生等獄事。則成獄多年。迭定正犯。迄無指一之端。才因本道審理啓本。博詢曾經道伯。仍令時道伯親執詳査狀聞。今姑置之。以待査啓。